Toshkentda alla qo‘shiqlari festivali o‘tkazildi

“12uz” nashri xabar berishicha, O‘zbekiston “Milliy tiklanish” demokratik partiyasi Markaziy Kengashi, O‘zbekiston davlat konservatoriyasi hamda Respublika baynalmilal madaniyat markazi bilan hamkorlikda an’anaviy alla qo‘shiqlari festivali tashkil etildi.

“Milliy tiklanish” partiyasi matbuot xizmati bergan xabarga ko‘ra, tadbirda turli millat vakillarining alla qo‘shiqlari yangradi. Festival milliy urf-odatlarimizni saqlash, ularni targ‘ib qilish va yurtimizda yashayotgan turli millatlar an’analarini namoyish qilish maqsadida o‘tkazildi.
Ta’kidlash o‘rinliki, alla qo‘shiqlari festivali partiya tomonidan 2010-yildan buyon tashkil etilmoqda. Unda o‘zbek, ozarbayjon, rus, nemis, turk, tojik, turkman, qozoq, tatar va boshqa xalqlarning alla qo‘shiqlari ijro etildi.
Ma’lumki, alla qadimiy va keng tarqalgan o‘zbek xalq og‘zaki ijodining janridir. O‘zida yaxshilik, insoniylik, mardlik fazilatlarini mujassam etadi va uni aytayotgan onaning o‘z farzandiga nisbatan cheksiz mehrini ifodalaydi.
Tadbir yakunida faol ishtirokchilar tashkilotchilar tomonidan taqdirlandi.